PROJEKTAS

**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL 2019 M. ŽEMĖS MOKESČIO LENGVATŲ NUSTATYMO**

2019 m. rugsėjo 16 d. Nr. 34-146

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 18 punktu ir Lietuvos Respublikos žemės mokesčio įstatymo 8 straipsnio 2 dalies 3 punktu ir 3 dalimi, Lazdijų rajono savivaldybės taryba nusprendžia:

1. Nustatyti 2019 metams fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai, priklausančio žemės sklypo neapmokestinamuosius dydžius:

1.1. Lazdijų ir Veisiejų miestuose – 0,15 ha;

1.2. Kitose Lazdijų rajono savivaldybės vietovėse – 3 ha.

2. Atleisti nuo žemės mokesčio:

2.1. daugiavaikes šeimas, auginančias 3 ir daugiau nepilnamečių vaikų ar pilnamečių vaikų iki 24 metų, kurie mokosi pagal bendrojo ugdymo programą ar pagal formaliojo profesinio mokymo programą arba studijuoja aukštojoje mokykloje (studentai), už šio sprendimo 1.1 ir 1.2. papunkčiuose nurodytų dydžių žemės sklypus;

           2.2. šeimas, nuo 2018 m. rugpjūčio 15 d. iki 2019 m. rugpjūčio 15 d. nukentėjusias nuo gaisrų, kurių metu padaryta žala gyvenamiesiems ir (ar) ūkiniams pastatams;

2.3. asmenis, nukentėjusius nuo 1939-1990 metų okupacijos, kurie patys 2019 m. deklaravo žemės plotus.

       3. Nustatyti, kad iki rugsėjo 24 d. informaciją, reikalingą Valstybinei mokesčių inspekcijai prie Lietuvos Respublikos Finansų ministerijos, Lazdijų rajono savivaldybės administracijos Finansų skyriui pateikia:

3.1. Lazdijų rajono savivaldybės administracijos seniūnijų seniūnai – apie 2.1 ir 2.3 papunktyje nurodytus asmenis;

3.2. Lazdijų rajono savivaldybės administracijos Vietinio ūkio skyrius – apie 2.2 papunktyje nurodytus asmenis.

4. Nustatyti, kad Lazdijų rajono savivaldybės administracijos Finansų skyrius susistemina pagal 3.1 ir 3.2 papunkčius pateiktą informaciją ir Valstybinei mokesčių inspekcijai prie Lietuvos Respublikos Finansų ministerijos pateikia iki rugsėjo 25 d.

Savivaldybės merė Ausma Miškinienė

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL 2019 M. ŽEMĖS MOKESČIO LENGVATŲ NUSTATYMO“ PROJEKTO**

**AIŠKINAMASIS RAŠTAS**

2019 m. rugpjūčio d.

Lazdijų rajono savivaldybės tarybos sprendimo „Dėl 2019 m. žemės mokesčio lengvatų nustatymo“ projektas parengtas vadovaujantis Lietuvos Respublikos vietos savivaldos įstatymu ir Lietuvos Respublikos žemės mokesčio įstatymu.

Lazdijų rajono savivaldybės tarybai sprendimo projektas Nr. 34-96 „Dėl 2019 m. žemės mokesčio lengvatų nustatymo“ buvo pateiktas svarstyti 2019 m. liepos mėnesio savivaldybės tarybos posėdyje, tačiau kilus diskusijoms dėl 2.3 papunkčio, buvo pasiūlyta šį papunktį įvertinti Lazdijų rajono savivaldybės Antikorupcijos komisijai. Lazdijų rajono savivaldybės Antikorupcijos komisija 2019-08-26 posėdyje išnagrinėjo šį klausimą ir nutarė, kad 2.3 papunktis turi likti toks, koks buvo pateiktas minėtame sprendimo projekte, tai yra nuo mokesčio atleisti tik tuos asmenis, nukentėjusius nuo 1939-1990 metų okupacijos, kurie patys 2019 m. deklaravo žemės plotus.

***Sprendimo projekto tikslas*** – Lietuvos Respublikos žemės mokesčio įstatymas įpareigoja savivaldybės tarybą nustatyti fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai, priklausančio žemės sklypo neapmokestinamuosius dydžius. Skaičiuojant žemės mokestį, siūloma Lazdijų ir Veisiejų miestuose šiems asmenims neapmokestinti 15 arų, o kitose rajono savivaldybės vietovėse – 3 ha. 2018 m. buvo patvirtinti tokie patys neapmokestinamieji dydžiai (dėl šių lengvatų Lazdijų rajono savivaldybės biudžetas 2018 m. neteko 119 tūkst. eurų pajamų).

Savivaldybės taryba savo biudžeto sąskaita gali nustatyti ir kitas lengvatas. Todėl siūloma, kaip ir praėjusiais metais, minėtus neapmokestinamuosius dydžius nustatyti daugiavaikėms šeimoms (2018 m. biudžetas neteko 3 tūkst. eurų) bei visiškai nuo žemės mokesčio atleisti šeimas, nuo 2018 m. rugpjūčio 15 d. iki 2019 m. rugpjūčio 15 d. nukentėjusias nuo gaisrų, kurių metų buvo padaryta žala gyvenamiesiems ir (ar) ūkiniams pastatams.

2019 m. siūloma nuo žemės mokesčio atleisti tik tuos asmenis, nukentėjusius nuo 1939-1990 metų okupacijos, kurie patys 2019 m. deklaravo žemės plotus. Atlikus analizę, kiek seniūnijų 2018 m. pateiktuose nukentėjusių nuo okupacijos sąrašuose nurodytų asmenų gali būti faktiniai žemės naudotojai, paaiškėjo, kad tik apie 23 proc. žemės savininkų patys deklaruoja žemės plotus, todėl daroma prielaida, kad žemę gali naudoti ir deklaruoti kiti asmenys (ne žemės savininkai), gauti ekonominę naudą, tačiau dėl žemės savininkui priklausančios lengvatos žemės mokesčio nemokėti. Dėl tos priežasties Lazdijų rajono savivaldybės biudžetas 2018 metais neteko 19,5 tūkst. eurų pajamų. Todėl ir siūloma atleisti nuo žemės mokesčio tik tuos asmenis, nukentėjusius nuo okupacijos, kurie patys deklaruoja žemės plotus.

Lengvatas, kurios žemės savininkus visiškai atleidžia nuo žemės mokesčio, 2018 m. buvo priėmusios tik 6 savivaldybės.

***Kaip šiuo metu yra sprendžiami projekte aptarti klausimai­*** – Lazdijų rajono savivaldybės tarybos 2018 m. gegužės 30 d. sprendimu Nr. 5TS-1320 „Dėl 2019 metų žemės mokesčio lengvatų nustatymo“ 2019 metams yra nustatyti žemės mokesčio tarifai: naudojamiems žemės sklypams – 1,5 proc. žemės mokestinės vertės, o nenaudojamiems apleistiems žemės sklypams – 4 proc. Pagal Lietuvos Respublikos žemės mokesčio įstatymą savivaldybės taryba iki einamųjų metų rugsėjo 1 d. turi nustatyti neapmokestinamuosius dydžius fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai. 2018 m. buvo patvirtinti analogiški neapmokestinamieji dydžiai.

***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimo projektą, 2019 m. iš žemės mokesčio planuojama gauti apie 10 tūkst. eurų daugiau pajamų nei 2018 m. Lazdijų rajono savivaldybės biudžetas 2018 m. iš šio mokesčio gavo 321,3 tūkst. eurų pajamų.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Finansų skyriaus vedėja Šarūnė Dumbliauskienė.

Finansų skyriaus vedėja Šarūnė Dumbliauskienė